b'\n_START_ARTICLE_\nAert van der Neer\n_START_PARAGRAPH_\nArtas van der Neras (ol. Aert van der Neer, 1603 ar 1604\xc2\xa0m., Amsterdamas (?), Nyderlandai\xc2\xa0\xe2\x80\x93 1677\xc2\xa0m. lapkri\xc4\x8dio 9 d., ten pat)\xc2\xa0\xe2\x80\x93 XVII a. Nyderland\xc5\xb3 tapytojas-peiza\xc5\xbeistas. Pasi\xc5\xbeym\xc4\x97jo naktiniais peiza\xc5\xbeais.\n_START_SECTION_\nBiografija\n_START_PARAGRAPH_\nArtas (ar Arnautas) van der Neras tikriausiai gim\xc4\x97 Amsterdame 1603 arba 1604 m. Jo t\xc4\x97vai ne\xc5\xbeinomi. Jaunyst\xc4\x99 Neras praleido prie Gorinchemo miestelio pietiniuose Nyderlanduose, kur jis tikriausiai mok\xc4\x97si pas peiza\xc5\xbeist\xc4\x85 Rafael Govertsz Camphuysen (1597/1598\xe2\x80\x931657). Iki 1632 m. Van der Neras apsigyveno Amsterdame po vestuvi\xc5\xb3 su Lysbeth Goverts. Vienas poros vaik\xc5\xb3, Eglon van der Neer (1634\xe2\x80\x931703), tapo tapytoju._NEWLINE_Ankstyviausias Van der Nero paveikslas datuojamas 1632 m. Jo ankstyvoji k\xc5\xabryba, be Camphuysen, buvo \xc4\xaftakota oland\xc5\xb3 realistinio peiza\xc5\xbeo tapytoj\xc5\xb3 Esaias van de Velde ir Hendrick Avercamp. Apie 1640 m. dailininkas prad\xc4\x97jo specializuotis naktini\xc5\xb3 peiza\xc5\xbe\xc5\xb3 vaizdavime. Daugelis jo peiza\xc5\xbe\xc5\xb3 atrodo labai realisti\xc5\xa1kais, ta\xc4\x8diau daugumoje vaizduoja pramanytas Olandijos vietoves, nu\xc5\xa1viestas m\xc4\x97nesiena. Van der Nero paveikslai nebuvo populiar\xc5\xabs ir dailininkas negal\xc4\x97jo pragyventi i\xc5\xa1 k\xc5\xabrybos. 1659 m. jis dirbo nuosavoje kartu su s\xc5\xabnumi Janu u\xc5\xbeeigoje Amsterdame. 1662 m. gruod\xc5\xbeio 12 d. paskelb\xc4\x97 bankrot\xc4\x85. Jo turto apra\xc5\xa1yme paveikslai tebuvo vertinami 5 guldenais arba dar ma\xc5\xbeiau. Artas van der Neras gyveno skurd\xc5\xbeiai iki mirties 1677 m. lapkri\xc4\x8dio 9 d. \xc5\xa0iuolaikiniai menotyrininkai j\xc4\xaf vertina u\xc5\xbe talenting\xc4\x85 peiza\xc5\xbeo erdv\xc4\x97s ir naktin\xc4\x97s atmosferos vaizdavim\xc4\x85.'